בס"ד

**תקנון קידום בדרגות אקדמיות**

אושר בישיבת המועצה האקדמית ביום י"ד בכסלו תשפ"ג – 8 בדצמבר 2022

(השימוש בלשון זכר מטעמי נוחות בלבד)

1. **דרגות אקדמיות**
   1. דרגת "מורה" היא דרגה ראשונית, הניתנת לכל מי שמתקבל לעבודה באקדמית חמדת כמרצה או כמדריך פדגוגי.
   2. האקדמית חמדת מעניקה את הדרגות "מרצה" ו"מרצה בכיר" בשני מסלולים:

א. מסלול מחקר – עבור חוקרים. במסלול זה תנאי סף לקבלת דרגה הוא תואר "דוקטור".

ב. מסלול מקביל – עבור מדריכים פדגוגיים. מי שאינו עובד במכללה כמדריך פדגוגי לא יוכל להתקדם במסלול זה. גם במסלול זה נדרשת תשתית מחקרית מוכחת.

* 1. האקדמית חמדת מקיימת הליך פנימי לגבי מועמדים לדרגת "פרופסור" לקראת הגשת מועמדותם לאישור הוועדה העליונה של המל"ג.

1. **ועדות מינויים**
   1. במכללה פועלות שתי ועדות מינויים:

א. ועדת מינויים פנימית – הוועדה תמנה לפחות חמישה חברים. חברי הוועדה יהיו בדרגת "מרצה בכיר" לפחות. יו"ר הוועדה יהיה פרופסור. בוועדה יהיו נציגים מהסגל האקדמי של המכללה. הוועדה מאשרת דרגת "מרצה" או "מרצה נלווה" בלבד.

ב. ועדת מינויים עליונה – הוועדה תמנה לפחות חמישה חברים. חברי ועדה זו יהיו כולם פרופסורים. יו"ר הוועדה יהיה פרופסור מן המניין. יו"ר ועדת המינויים הפנימית יהיה אחד מחברי הוועדה. בוועדה יהיו נציגים מהסגל האקדמי של המכללה. הוועדה מאשרת דרגת "מרצה בכיר" או "מרצה בכיר נלווה", ומטפלת בתיקים של מועמדים לדרגת "פרופסור חבר" ו"פרופסור מן המניין".

* 1. חברי ועדות המינויים ימונו על ידי המועצה האקדמית של המכללה.
  2. ועדות המינויים תורכבנה בהתחשב, בין היתר, במעמד האקדמי של חברי הוועדה, ניסיונם בוועדות קידום, וגיוון מגדרי, דיסציפלינרי ומוסדי.
  3. חבר ועדה מתמנה לתקופה בת שנתיים. הוא יכול להתמנות לתקופות נוספות ללא הגבלה.
  4. קוורום לישיבת ועדות מינויים הוא לפחות חמישה חברים.
  5. חבר ועדה שהוא הממונה הישיר של המועמד לא ישתתף בדיוני הוועדה.
  6. חברי הוועדה הדנים בקידום מועמד חייבים להיות לפחות בדרגה המבוקשת על ידי המועמד.
  7. בישיבות ועדות מינויים יירשם פרוטוקול. הפרוטוקול יהיה חסוי.
  8. בסמכות יושבי הראש של הוועדות להחליט על סדרי הדיונים וההצבעות.
  9. אפשר לערער על החלטותיהן של ועדות המינויים. ערעור על החלטת ועדת המינויים הפנימית יידון בוועדת המינויים העליונה. ערעור על החלטת ועדת המינויים העליונה ידון באותה ועדה, ולדיון על הערעור יצרף יו"ר הוועדה שני אנשי אקדמיה נוספים מהמכללה או מחוצה לה שאינם חברי הוועדה, לפי שיקול דעתו הבלעדי. ההחלטה בדיון על ערעור תהיה סופית ולא תהיה אפשרות לערעור נוסף.

1. **מועמדות לדרגה אקדמית**

סעיף זה עודכן ביום 20 ביולי 2025.

* 1. דרגת "מרצה", "מרצה נלווה", "מרצה בכיר" או "מרצה בכיר נלווה" יכול לקבל מי שעומד בתנאים הבאים: (1) עובד באקדמית חמדת בהיקף של לפחות שליש משרה; (2) אינו עובד במוסד אקדמי אחר בהיקף גדול יותר מאשר באקדמית חמדת במשרה המאפשרת קבלת דרגה אקדמית באותו מוסד; (3) מפרסם את עבודותיו המחקריות בשיוך לאקדמית חמדת (כפי שמצופה מכל חבר סגל). דרגת "פרופסור" יכול לקבל מי שנחשב על פי הנחיות המל"ג כ"סגל ליבתי".
  2. פרק הזמן המינימלי הנדרש להגשת מועמדות לדרגה:

א. מי שמתקבל לעבודה במכללה עם דרגה ממוסד אקדמי אחר רשאי להגיש בקשה מידית להכרה בדרגתו.

ב. מי שמתקבל לעבודה במכללה ללא דרגה אקדמית רשאי להגיש בקשה מידית לדרגה.

ג. מי שמקבל במכללה דרגה אקדמית רשאי להגיש מועמדות לדרגה אקדמית נוספת לאחר שלוש שנים.

* 1. מועמדים בעלי דרגה, שקיבלו בעבר את דרגתם שלא על סמך פעילותם האקדמית, ומבקשים לקבל דרגה נוספת, חייבים להשלים את כלל הפעילות האקדמית הנדרשת החל מדרגת "מרצה".
  2. מי שקיבל תשובה שלילית מוועדת המינויים יוכל להגיש מחדש מועמדות לדרגה אקדמית בחלוף שנה לפחות, בצירוף מכתב המצביע על הנתונים החדשים שיש בבקשתו החוזרת.
  3. מועד הזכאות לדרגה האקדמית יהא באחד בספטמבר של שנת הלימודים שבה אושרה הדרגה או באחד בחודש העוקב למועד הגשת הבקשה לדרגה שאושרה, המאוחר מבין שני המועדים.

1. **תבחינים לקבלת דרגה אקדמית**
   1. הקידום בדרגות האקדמיות יהיה על פי שלושה תבחינים: פעילות אקדמית, מצוינות בהוראה, ותרומה למכללה.
   2. הפעילות האקדמית היא התבחין המרכזי. משקלה גובר ככל שהדרגה בכירה יותר. משקלה במסלול המחקרי גדול ממשקלה במסלול המקביל.
   3. פעילות אקדמית כוללת פרסום מאמרים בכתבי עת אקדמיים והצגת מחקרים בכנסים. לוועדת המינויים סמכות לקבוע אילו כתבי עת וכנסים נחשבים בעיניה מצדיקים קידום בדרגה.
   4. ככלל, פרק מספר שעבר שיפוט אקדמי יהיה שווה ערך למאמר.
   5. ספר שהמועמד השתתף בכתיבתו יהיה שווה ערך לשניים עד ארבעה מאמרים, לפי שיקול דעתה של ועדת המינויים.
   6. ערכם וחשיבותם של דו"חות מחקר שלא עובדו למאמר ולא פורסמו בכתב עת שפיט בכך שהם מעידים על פעילות מחקרית אך אינם יכולים להיחשב פרסום.
   7. הפעילות האקדמית הנדרשת לדרגת "פרופסור" תיקבע על ידי ועדת המינויים העליונה.
   8. היקף הפעילות האקדמית הנדרשת עד דרגת "מרצה בכיר" מפורט בפרק הבא. יודגש כי המספרים המצוינים בו הם המלצה בלבד. לוועדת המינויים סמכות להסתפק בפחות או לדרוש יותר, בהתבסס על שיקולים כמו המעמד והמוניטין של כתבי העת והכנסים, מספר המחברים של כל מאמר ומקומו של המועמד ביניהם, רציפות הפעילות המחקרית, או הרלוונטיות של נושאי המחקר, הכול לפי שיקול דעתה.
   9. בנוסף לפעילות האקדמית תיבחן גם איכות ההוראה של המועמד. איכות ההוראה תיקבע לפי משובי סטודנטים וחוות דעת של ראש החוג. משובי סטודנטים יילקחו בחשבון רק אם לפחות מחצית מהסטודנטים הרשומים לקורס מילאו את המשוב. ייבחנו משובי סטודנטים מכל הקורסים שלימד המועמד בשנתיים שקדמו להגשת הבקשה. חוות דעת של ראש החוג תינתן לאחר שנכח לפחות בשיעור אחד של המועמד.
   10. שיקול נוסף בקידום הוא התרומה למכללה, אשר תיקבע לפי חוות דעת ראש החוג או ראש התכנית. המועמד רשאי להביא המלצות גם מבעלי תפקידים אחרים במכללה, הנוגעות לתרומתו למכללה. דוגמאות לתרומה למכללה: פיתוח תכניות לימודים, יוזמות חינוכיות, הופעות/פרסומים בתקשורת בשם המכללה, פרסום אקדמי עם ציון שם המכללה.
2. **היקף הפעילות האקדמית הנדרשת**
   1. דרגת מרצה ומרצה בכיר

א. המאמרים והכנסים הנדרשים לקבלת דרגת "מרצה בכיר" הם **בנוסף** לאלו הנדרשים לצורך קבלת דרגת "מרצה".

ב. הקידום ייקבע לא רק לפי מספר המאמרים שהתפרסמו והמחקרים שהוצגו. כאמור לעיל בסעיף ד(8), לוועדת המינויים סמכות להסתפק בפחות או לדרוש יותר, בהתבסס על שיקולים כמו המעמד והמוניטין של כתבי העת והכנסים, מספר המחברים של כל מאמר ומקומו של המועמד ביניהם, רציפות הפעילות המחקרית, או הרלוונטיות של נושאי המחקר, הכול לפי שיקול דעתה.

|  |  |  |  |  |
| --- | --- | --- | --- | --- |
|  | מאמרים בכתבי עת | מתוכם בכתבי עת בינלאומיים לפחות | השתתפות פעילה בכנסים | מתוכם בכנסים בחו"ל לפחות |
| מרצה | 4 | 1 | 3 |  |
| מרצה בכיר | 10 | 2 | 6 | 2 |

* 1. דרגת מרצה נלווה ומרצה בכיר נלווה במסלול המקביל

א. כאמור לעיל, המסלול המקביל מיועד למדריכים פדגוגיים. מי שאינו עובד במכללה כמדריך פדגוגי לא יוכל להתקדם במסלול זה.

ב. המועמדות של מדריכים פדגוגיים לדרגות אקדמיות תיבחן בעיקר לפי מצוינות בהוראה. המועמדות תישקל לפי: (1) ידע פדגוגי רחב ועדכני; (2) יכולת מוכחת לטפח פרחי הוראה; (3) מחויבות לקידומם והעצמתם של פרחי ההוראה; (4) תרומה לתחום ההדרכה הפדגוגית במכללה – על ידי שותפות בצוותי חשיבה, פיתוח תכניות חדשות וכדומה; (5) קידום יוזמות במערכת החינוך.

ג. גם במסלול זה נדרשת תשתית מחקרית מוכחת.

ד. המאמרים והכנסים הנדרשים לקבלת דרגת "מרצה בכיר נלווה" הם **בנוסף** לאלו הנדרשים לצורך קבלת דרגת "מרצה נלווה".

ה. הקידום ייקבע לא רק לפי מספר המאמרים שהתפרסמו והמחקרים שהוצגו. כאמור לעיל בסעיף ד(8), לוועדת המינויים סמכות להסתפק בפחות או לדרוש יותר, בהתבסס על שיקולים כמו המעמד והמוניטין של כתבי העת והכנסים, מספר המחברים של כל מאמר ומקומו של המועמד ביניהם, רציפות הפעילות המחקרית, או הרלוונטיות של נושאי המחקר, הכול לפי שיקול דעתה.

|  |  |  |  |  |
| --- | --- | --- | --- | --- |
|  | מאמרים בכתבי עת | מתוכם בכתבי עת בינלאומיים לפחות | השתתפות פעילה בכנסים | מתוכם בכנסים בחו"ל לפחות |
| מרצה נלווה | 1 |  | 2 |  |
| מרצה בכיר נלווה | 4 |  | 3 |  |

* 1. דרגת פרופסור חבר ופרופסור מן המניין

א. הענקת דרגות אלה נעשית באמצעות המל"ג. כאמור לעיל, ועדת המינויים העליונה של המכללה דנה במועמדות לדרגה זו ומחליטה האם להגיש את ה"תיק למל"ג.

ב. על פי הנחיות המל"ג, תואר "פרופסור חבר נועד לחוקר שעבודתו מצביעה על חדשנות אמפירית (לדוגמה, מחקר בתחום שלא נחקר עד היום), תיאורטית ו/או מתודולוגית, יצירתיות ופוריות מחקרית מתמשכת, ואשר זכתה להכרה בקרב החוקרים באותו תחום, בארץ ובבעולם; איכות ההוראה שלו במוסד מוערכת והוא תורם למוסד מבחינה אקדמית ומקצועית.

ג. על פי הנחיות המל"ג, תואר "פרופסור מן המניין" נועד לחוקר שעבודתו מצביעה על חדשנות אמפירית, תאורטית ו/או מתודולוגית, יצירתיות ופוריות מחקרית מתמשכת, ואשר טבע את חותמו על התחום שהוא עוסק בו ורכש בו מעמד ומנהיגות בינלאומית; איכות ההוראה שלו במוסד מוערכת והוא תורם למוסד מבחינה אקדמית ומקצועית.

ד. הערכת המחקר של מועמדים לדרגת "פרופסור חבר" ו"פרופסור מן המניין" תתבצע בין היתר לפי מכתבי המלצה, זכייה במענקי מחקר (תחרותיים ולא תחרותיים), שיפוט מאמרים לכתבי עת מקצועיים, שיתופי פעולה עם חוקרים אחרים בארץ ובעולם, הנחיית סטודנטים, תהודה של הפרסומים המדעיים, הזמנות לכנסים בינלאומיים, הזמנות להרצאות, מינויים לתפקידים באגודות מקצועיות, חברות בוועדות עריכה של עיתונים מדעיים, תפקידי שיפוט בוועדות להענקת מענקי מחקר, השתתפות בוועדות ארגון כנסים בינלאומיים וכו'.

* 1. דרגת "פרופסור חבר נלווה" במסלול המקביל

א. הענקת דרגה זו נעשית באמצעות המל"ג. כאמור לעיל, ועדת המינויים העליונה של המכללה דנה במועמדות לדרגה זו ומחליטה האם להגיש את התיק למל"ג.

ב. דרגה זו מיועדת לבעלי מקצוע מעולים שהישגיהם המיוחדים הקנו להם מוניטין ייחודי בקהילה המקצועית הרלוונטית, בארץ או מחוצה לה, ובלבד שהם מוכשרים להנחיל לסטודנטים ידע הנסמך על הניסיון שצברו.

1. **המסמכים הנדרשים להגשת מועמדות לדרגה:**
   1. קורות חיים בתבנית הנהוגה במל"ג. קורות החיים יכללו בין השאר את רשימת הכנסים ורשימת הפרסומים. לדרגות "מרצה" ו"מרצה בכיר" אפשר להגיש קורות חיים בעברית או באנגלית. לדרגת "פרופסור חבר" או "פרופסור נלווה" יש להגיש קורות חיים באנגלית.
   2. מאמרים שחיבר המועמד ואשר לדעתו מייצגים בצורה מיטבית את פעילותו האקדמית. יש להגיש את המאמרים כפי שהתפרסמו (ולא כפי שהם ברשות המחבר). לדרגת "מרצה" ו"מרצה בכיר" יש להגיש שני מאמרים; לדרגת "פרופסור חבר" ו"פרופסור חבר נלווה" יש להגיש שלושה מאמרים.
   3. רשימת ממליצים פוטנציאליים. לגבי כל ממליץ יש לציין את דרגתו האקדמית וכן את התפקיד המדויק שהוא ממלא ואת המוסד האקדמי שאליו הוא משתייך. יש לציין לגבי כל ממליץ את הקשר אל המועמד אם יש (למשל: מנחה בעבודת גמר או בעבודת הדוקטור, מחבר שותף של מאמר או ספר וכדומה). הממליצים צריכים להיות לפחות בדרגה האקדמית שמבקש המועמד. לדרגת "מרצה" ו"מרצה בכיר" יש לציין שמות של לפחות חמישה ממליצים. לדרגת "פרופסור חבר" ו"פרופסור מן המניין" יש לציין שמות של לפחות חמישה ממליצים מישראל וחמישה ממליצים מחו"ל. הפנייה אל הממליצים תיעשה על ידי ועדת המינויים ולא על ידי המועמד.
   4. אפשר להגיש משובי סטודנטים ממוסדות אקדמיים אחרים. את משובי הסטודנטים מהמכללה תקבל ועדת המינויים מהמנהל האקדמי.
   5. אפשר להגיש מכתבי המלצה של בעלי תפקידים במכללה. הפנייה לראש החוג ולראש התכנית לחוות דעת על המועמד תיעשה על ידי ועדת המינויים.
   6. כאשר מדובר בדרגת "פרופסור" על המועמד לכתוב "פרופיל אקדמי", המתאר את העשייה האקדמית שלו וכן מכתב פנייה מנומק.
2. **מספר הממליצים הנדרש:**

תוספת מיום 24 בינואר 2024. עודכנה ביום 20 ביולי 2025.

* 1. לדרגת מרצה נדרשות 3 המלצות, או לפחות שתי המלצות שאחת מהן היא ממליץ בדרגת פרופסור.
  2. לדרגת מרצה בכיר לפחות 3 המלצות שאחת מהן היא ממליץ בדרגת פרופסור.
  3. לדרגת פרופסור חבר נדרשות המלצות בהתאם להנחיות המל"ג. נכון להיום, נדרשות לפחות 4 המלצות.
  4. לדרגת פרופסור מן המניין נדרשות המלצות בהתאם להנחיות המל"ג. נכון להיום, נדרשות לפחות 6 המלצות.